Seksuaalirikokseen syyllistyneille on tarjolla apua vankilan porttien sisäpuolella, mutta vapauden koittaessa se päättyy. Oulussa seksuaalirikoksesta tuomituille on alettu tarjota ammattiapua myös vankilaelämän jälkeen.

Hiljattain käynnistyneessä hankkeessa autetaan sekä seksuaalirikostaustaisia että potentiaalisia seksuaalirikoksen tekijöitä. Heille tarjotaan ammatillista keskusteluapua. Vastaavaa toimintaa ei ole aikaisemmin järjestetty Suomessa muualla kuin vankiloissa.

Serita-hankkeen ohjausryhmän jäsen, oikeuspsykiatri Hannu Säävälä Oulun yliopistollisesta sairaalasta arvelee, että vasta nyt aika on kypsä tämänkaltaiselle toiminnalle.

– Meillä on vasta viime vuosina havahduttu siihen, kuinka merkittäviä ongelmia seksuaalirikollisuus aiheuttaa yhteiskunnassa.

Uhrin lisäksi myös tekijä tarvitsee apua

Säävälä kertoo, että myös lähisuhdeväkivaltatyössä alettiin auttaa ensin uhreja, kunnes huomattiin, että myös tekijät tarvitsevat tukea uusintarikollisuuden vähentämiseksi. Samaa keinoa käytetään nyt myös seksuaalirikollisten kanssa.

Paras tapa vähentää seksuaalirikoksia on antaa psykososiaalista tukea niille, jotka ovat tehneet rikoksen. Hannu Säävälä

– Tiedämme käytännön työstä ja tutkimuksista, että paras tapa vähentää seksuaalirikoksia on antaa psykososiaalista tukea niille, jotka ovat tehneet rikoksen. Löydetään keinoja integroida heidät takaisin yhteiskuntaan ja heille syntyy sellaiset sosiaaliset verkostot, jotka tukevat heitä, Säävälä sanoo.

Säävälä kertoo, että vankilassa seksuaalirikollisille annetuista ryhmä- ja yksilötyöstä on saatu hyviä kokemuksia ja on havaittu, että heitä voidaan auttaa. Nyt työtä halutaan jatkaa sosiaali- ja terveyspalveluiden puolella.

– Olemme optimistisia, että saamme tällä hyviä tuloksia aikaan.

Seksuaalirikolliset vaikea kohde myös auttajille

Ennaltaehkäisevä työ seksuaalirikollisten kanssa on uutta myös auttajille. Säävälän mukaan aihepiiri ole helppo myöskään ammattilaisille, sillä seksuaalirikoksia pidetään yleisestikin tuomittavimpina.

Seksuaalirikoksesta tuomituille tarjotaan ammattiapua myös vankilaelämän jälkeen. Marko Siekkinen / Yle

– Me emme ole tienneet, millä tavalla toimia seksuaalirikoksen tekijöiden kanssa tai sellaisten, jotka ovat riskissä tehdä seksuaalirikoksia. Sen lisäksi on varmaan ollut myös ennakkoluuloja. Myös sosiaali- ja terveysalan työntekijöillä on vaikeuksia löytää rakentavaa suhdetta tällaisiin potilaisiin.

Apua halutaan tarjota myös sellaisille ihmiselle, jotka ovat huolissaan omasta seksuaalikäyttäytymisestään ja joilla on vaara sortua rikokseen. Seksuaalirikokseen johtaneen teon taustalla voi esimerkiksi olla taipumus, joka ei ole ihmisen oma valinta. Moni on kokenut jonkinlaista väkivaltaa itse lapsuudessa.

He purkavat vaikeita kokemuksiaan vahingoittamalla muita. Hannu Säävälä

– Meidän vahva yleisnäkemyksemme on, että nämä ihmiset ovat yleensä sellaisia, jotka ovat tavalla tai toisella traumatisoituneet elämänkulkunsa aikana ja he purkavat vaikeita kokemuksiaan vahingoittamalla muita.

Apua niille, jotka ymmärtävät tekevänsä väärin

Säävälän mukaan seksuaalirikolliset ovat monenkirjava joukko. Osa heistä ymmärtää tehneensä väärin ja he etsivät ratkaisua ongelmaansa. Toisten on vaikea mieltää tehneensä mitään väärin. Nyt yritetään löytää nimenomaan niitä henkilöitä, joilla on potentiaalia työstää tekojaan, etteivät he sortuisi uudelleen rikokseen. Avun piiriin pyritään tavoittamaan 50-60 henkilöä.

Oulun ensi ja turvakoti sekä Vuolle Setlementti ovat saaneet hanketta varten kaksivuotisen rahoituksen.

Terveyden ja hyvinvoinnin laitos on kiinnostunut Oulun hankkeesta ja sitä suunnitellaan otettavaksi käyttöön myös muualla Suomessa.